Ma se slim plan vir drifbuie in die speelgoedwinkelEmmie met ‘n speelding wat sy graag wou hê (Foto: Christina Watts/Facebook) ŉ Ma wat keelvol was vir ŉ geskree in die speelgoedwinkel, het met ŉ slim plan vorendag gekom om drifbuie te voorkom. Dis boonop iets wat jy maklik kan doen en dit kos jou nie enigiets nie. Dis dalk al te vroeg om aan Kersfees-inkopies te begin dink, maar ons is seker dat jy dié wenk wil onthou – en dit sommer ook met al jou vriende met kinders sal wil deel. Enigiemand wat al met ŉ kind in ŉ speelgoedwinkel ingestap het, sal weet dat drifbuie die hele uitstappie kan ontwrig. Kristina Watts van Belfair, Washington in die VSA, se dogter Emmie het gereeld ŉ drifbui gehad wanneer sy gehoor het dat sy nie ŉ nuwe speelding mag kry nie. Nou het Kristina ŉ blink plan bedink om die trane te keer – al wat jy nodig het, is ŉ foto. Sy het die wenk reeds in November 2019 op Facebook gedeel, maar haar raad versprei nou weer op sosiale media. “Ons reise na die winkel was altyd baie pynlik hierdie tyd van die jaar. Daar is oral speelgoed en natuurlik wil my kinders alles hê,” het sy geskryf. Al wat mens nodig het, sê sy, is ŉ foto. “Dis só eenvoudig. Staan vir ŉ oomblik stil, sê iets oor die speelding waarna hulle wys, en sê: ‘Kom ons neem ŉ foto en stuur dit vir Kersfeesvader en dan weet hy dis iets wat jy graag wil hê!’” Sy sê die lekkerste is dat jy natuurlik tog die foto na ouma, oupa, of ŉ tannie kan stuur as hulle op soek was na iets om te koop. “En dan glimlag Emmie vir die foto, kyk na die foto, sit die speelding terug op die rak en stap weg! Dis ŉ wonder. Geen trane nie, geen drifbuie nie, en sy vergeet binne oomblikke daarvan.” Once again my camera roll is FULL of pictures of Emerson with every single thing she wants for Christmas. Why…because… Posted by Kristina Watts on Sunday, November 17, 2019